เปิดประมูลรถไฟเร็วสูงต้นปี’56
กยอ.เดินหน้ารถไฟความเร็วสูง ต้นปี 2556 ร่างทีโออาร์ 4 เส้นทางเสร็จ พร้อมเปิดประมูลได้ทันที
5 ต.ค. 2555

กยอ.เดินหน้ารถไฟความเร็วสูง ต้นปี 2556 ร่างทีโออาร์ 4 เส้นทางเสร็จ พร้อมเปิดประมูลได้ทันที
นายพยุงศักดิ์ ชาติสุทธิผล ประธานสภาอุตสาหกรรมแห่งประเทศไทย (ส.อ.ท.) กรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) เปิดเผยว่า กระทรวงคมนาคมได้รายงานว่า จะเปิดประมูลโครงการรถไฟความเร็วสูง 4 เส้นทาง ให้ได้ในปี 2556 และจัดทำร่างเงื่อนไขก่อสร้างโครงการหรือทีโออาร์แล้วเสร็จในไตรมาสแรก เพื่อเข้าสู่ขั้นตอนประมูลต่อไป 
สำหรับรถไฟความเร็วสูง 4 เส้นทาง ระยะแรก ประกอบด้วย สายกรุงเทพฯพิษณุโลก กรุงเทพฯพัทยา กรุงเทพฯหัวหิน และกรุงเทพฯนครราชสีมา ส่วนระยะที่ 2 ประกอบด้วย พิษณุโลกเชียงใหม่, พัทยาตราด หัวหินปาดังเบซาร์ และนครราชสีมาหนองคาย วงเงินลงทุน 4 แสนล้านบาท 
นอกจากนี้ กยอ.ยังได้เห็นชอบในหลักการตั้งศูนย์ทดสอบและวิจัยพัฒนารถยนต์และชิ้นส่วนยานยนต์ มูลค่าการลงทุน 6,000-7,000 ล้านบาท โดยมอบหมายให้กระทรวงอุตสาหกรรมกลับไปจัดทำรายละเอียดการดำเนินโครงการในรูปแบบต่างๆ เช่น รูปแบบโครงการ รูปแบบการลงทุน ผลตอบแทน ระยะเวลาการดำเนินโครงการที่ชัดเจน
ทั้งนี้ ศูนย์ทดสอบและวิจัยฯจะช่วยส่งเสริมให้ไทยเป็นศูนย์กลางการผลิตรถยนต์ของเอเชีย ทำให้ไทยพัฒนาเทคโนโลยีการผลิตรถยนต์และชิ้นส่วนได้ในอนาคต เป็นศูนย์ฝึกอบรมนายช่างเทคนิค ทดสอบคุณภาพชิ้นส่วนรถยนต์ที่ผลิตจากต่างชาติ สร้างความมั่นใจในคุณภาพรถยนต์ ชิ้นส่วน และเก็บรักษาความลับทางเทคนิค
นายพันศักดิ์ วิญญรัตน์ กรรมการ กยอ. กล่าวว่า กยอ.ยังมีมติเห็นชอบให้ศึกษาการสร้างสรรค์มูลค่าเพิ่มจากรถไฟความเร็วสูงให้แล้วเสร็จ ก่อนกำหนดรูปแบบและการลงทุนโครงสร้างพื้นฐานระบบรถไฟความเร็วสูง เช่น อาคารผู้โดยสาร จำนวนสถานี และจุดที่ตั้งของสถานี 
แหล่งข่าวจาก กยอ. เปิดเผยว่า การสร้างมูลค่าเพิ่มจากโครงการรถไฟความเร็วสูง มีโครงการที่น่าสนใจ เช่น โครงการขายอาหารกล่องบนรถไฟความเร็วสูงภายใต้ชื่อ “ไทย ปิ่นโต” (Thai Pinto) และการสร้างร้านขายสินค้าโอท็อปภายในบริเวณสถานีรถไฟ ซึ่งสนับสนุนการผลิตสินค้าจากใช้ทรัพยากรและภูมิปัญญาในท้องถิ่น
ทั้งนี้ โดยเฉพาะอาหารกล่อง “ไทย ปิ่นโต” มี 10 เมนู ได้แก่ 1.แบบชุดสายอุบลราชธานี คือ ข้าวหอมมะลิทุ่งกุลา ยำหมูยอเค็มหมากนัด แกงอ่อมปลาดุกย่าง ห่อหมกไก่หน่อไม้ ลอดช่องใบเตยน้ำกะทิ น้ำกระเจี๊ยบ 2.แบบชุดสายหนองคาย คือ ข้าวเหนียว ปอเปี๊ยสดหมูยอหนองคาย ลาบเป็ดอุดร น้ำพริกปลาร้า ข้าวต้มหัวหงอกไส้กล้วย น้ำใบเตยหอมอิสานเขียว
3.แบบจานเดี่ยวสายอุบลราชธานี คือ ผัดหมี่โคราช ไส้กรอกอีสานขอนแก่น น้ำมะตูนอบเชย 4.แบบจานเดี่ยวสายหนองคาย คือ ข้าวเหนียวไก่ย่างเขาสวนกวาง ซุปหน่อไม้ น้ำมะเขือเทศสดหนองคาย 5.เมนูสายใต้แบบชุด คือ ข้าวสังข์หยด แกงส้มปักต์ใต้ปลาทะเลยอดมะพร้าว ไก่ฆอแล เมี่ยงปลาทูแม่กลอง หม้อแกงเมืองเพชร น้ำองุ่นสดหัวหิน
6.เมนูสายใต้แบบจานเดี่ยว คือ ข้าวยำปักต์ใต้ ข้าวเกรียบกุ้งมโนราห์ และชาชักสงขลา 7.เมนูสายเหนือแบบชุด คือข้าวสวยหอมมะลิเชียงราย แกงฮังเลล้านนา ข้าวแคบเมืองลับแล ปลาช่อนปากน้ำโพทอดน้ำปลาบางระกำ ขนมแต๋นข้าวก่ำ และน้ำมันเกี๋ยง 
8.เมนูสายเหนือแบบจานเดี่ยว คือ ข้าวซอยไก่คนเมือง แมคคาเดเมียต้มยำกรอบ และน้ำสตอเบอรี่ลดเสมิง 9.เมนูสายตะวันออกแบบชุด คือ ข้าวหอมเมืองแปดริ้ว ยำทะเลตะวันออก แกงหมูใบชะมวง ปลากะพงบางปะกงฉู่ฉี่ และน้ำสำรอง และ10.เมนูสายตะวันออกจานเดี่ยว คือ ผัดไทยเส้นจันทร์มันกุ้ง ทุเรียนกรอบสมุนไพร และน้ำสับปะรดศรีราชา